Pokiaľ Vám rodičia nepredložili výsledok psychologického alebo iného odborného vyšetrenia do termínu určeného na prihlasovanie žiakov do Testovania 9, resp. Testovania 5, nie je možné už žiaka zaradiť ako žiaka so ZZ. Výsledky ako aj správu z psychologického vyšetrenia alebo aj iného odborného vyšetrenia môžu rodičia predložiť pri vstupe na SŠ. Žiak s VPU, ktorý si bude uplatňovať nárok na úpravu testov, by mal byť v starostlivosti centra špeciálno-pedagogického poradenstva. Rediagnostické vyšetrenie žiaka s VPU sa vykonáva podľa individuálnej potreby konkrétneho žiaka. Ak je platnosť správy z vyšetrenia staršia ako dva roky, je potrebné uskutočniť rediagnostické vyšetrenie už na konci 8. ročníka, resp. 4. ročníka alebo začiatkom 9. ročníka, resp. 5. ročníka ZŠ v centre pedagogicko-psychologického poradenstva a prevencie alebo v centre špeciálno-pedagogického poradenstva. O rediagnostické vyšetrenie môže požiadať aj škola aj zákonný zástupca.